**Potovanje plastične vrečke**

Kaj pravi Daniel?

Za zajtrk sem si privoščil jogurt in sladke rdeče jagode. Jagode so bile kar v dvojni embalaži, v plastični posodi in tanki plastični vrečki. Pri zajtrku sem užival, a kaj ko toliko embalaže škoduje okolju. Odnesel sem jo v shrambo, kjer v naši družini ločujemo odpadke. Opazil sem, da je koš že poln in odločil sem se, da odpadke odnesem na ekološki otok. Šel sem kar peš, z vrečko na rami. Ko sem prišel do tja, sem videl, da je na tleh okrog zabojnikov vse polno smeti. Na roko sem si dal rokavico in jih pobral. Našo odpadno embalažo sem dajal v zabojnik, ko je nenadoma zapihal močan veter. Vrečko v kateri so bile sladke jagode je odpihnilo, jaz pa je nisem mogel ujeti, saj je bil veter prehiter. Gledal sem jo lahko samo od daleč.

Naslednji dan sem se zjutraj prebudil in razmišljal kje neki je sedaj vrečka. Le kam se je podala? Globoko sem premišljeval kam bi jaz odšel, če bi bil plastična vrečka. Kjerkoli bi lahko bila. Na Bahamih, v Angliji, v Kazakstanu, na Nizozemskem, mogoče je šla celo na morje.

Kaj pravi vrečka?

Ta presneti otrok! Namesto, da bi me vrgel v zabojnik in bi nekoč bila spet uporabna, se mu ni ljubilo steči za menoj in me je kar pustil leteti. Saj ne rečem, dobro je bilo poleteti z vetrom, ampak lahko bi bila reciklirana in spet enkrat uporabna. No, nič zato, si bom pa privoščila izlet na Nizozemsko. Že dolgo si želim tja. Tam dobro skrbijo za odpadke. A na žalost se mi ni izšlo po načrtih. Letela sem visoko nad oblaki, nakar me je zgrabila ptica z ostrim kljunom in me strgala. Bolelo me je, a uspelo mi je pobegniti. Vedela sem, da poškodovana ne bom uspela prileteti na moj cilj, zato sem pristala v Nemčiji. Le kaj naj si ogledam tukaj? Grem malo naokoli in bom že kaj našla. Aha, zdaj vidim, da tudi Nemčija ni dolgočasna. Odločeno je, da obiščem Porschejev muzej in še letalski muzej, če bom imela dovolj časa. V prvem muzeju je bilo lepo, ampak ni mi bilo pa všeč, ker je tam bilo veliko ljudi. Vsi so me videli, pa so me pustili na tleh, hodili po meni, en fant me je kar brcnil. Končno sem uspela pobegniti stran od jezne množice. S težavo in še bolj poškodovana sem prišla ven. Upala sem, da bo v letalskem muzeju drugače. Bilo pa je prav tako, mogoče še huje.

Skoraj sem že obupala, ko me je vendar en prijazen fant pobral in z menoj v rokah iskal koš za odpadke. Ta fant mi je od nekje znan, pa se ne spomnim. Odvrgel me je v zabojnik ravno pri Concordu. Vsa srečna sem se pomešala med druge prijateljice vrečke in pričel se je klepet. Takrat pa mi je kapnilo. Ta presneti otrok, ki me ni ujel doma, me je našel tu v Nemčiji. Saj ne vem, je prišel sem samo zaradi mene ali na ogled letal? No, kaj pa vem, saj ni tako važno. Pomembno je, da me je nekdo pobral in bom dobila nov stil. Mogoče se bom kdaj spet znašla v njegovih rokah. Upam, da, saj je bil na koncu prijazen z menoj. Ne zamerim mu več, ker me ni takoj ujel.

Daniel Logar, 5.c